Ja siis kunagi pärastlõunal helises mu mobiil ja keegi türklane oli toru otsas ja selgus, et ta on majaomaniku saadetud remondimees ja tahab tulla meie rulood parandama. Meil on juba sügisest saati kaks rulood  katki. Rõdu ukse oma läks talvel nii hullusti katki, et seda ei saanud enam üldse üles tõmmata. Talvel polnud mul rõduuksest asja, aga nüüd - peale rõdukastide väljaviimist - olen ma juba 3 korda akna kaudu taimi kastmas käinud ja see on tüütu. Kui meil toona sügisel see kolmandajärguline meistrimees käis, kes gaasiahju katki tegi, siis too ju pidi rulood ka ära parandama, aga ei saanud hakkama. No ja nüüd, eelmisel nädalal me palusime omanikku uus meistrimees saata. Ma juba vaikselt muretsesin, kui temast  ei kippu ega kõppu polnud. Mõtlesin juba ebameeldivustundega, et tuleb hakata omanikule peale käima. Kole ju, kui ma Eestisse lendan ja Meha peab siis hakkama akna kaudu minu taimede juurde ronima… Aga eile siis meistrimees helistas ja Meha oli juhtumisi kodus ja meistrimees siis lubas poole tunni pärast kohal olla. Informeerisin Meha ja jäin põnevusega tulemust ootama.